STEPHANIE QUAYLE
és W. KEITH CAMPBELL PhD

MIÉRT MARADSZ
MÉGIS BENNE?

ÉDESVÍZ KIADÓ
BUDAPEST

A fordítás az alábbi kiadás alapján készült:

Stephanie Quayle and W. Keith Campbell, PhD / Why Do We Stay?

Published by arrangement with HarperCollins Focus, LLC.

Fordító

Erdő Orsolya

Szerkesztő

Lukács Tamás

Olvasószerkesztő

Ligeti Szilva

Copyright © Stephanie Quayle and W. Keith Campbell, PhD, 2024

Hungarian translation © Erdő Orsolya, 2024

Hungarian edition © Édesvíz Kft., 2024

Cover design © Édesvíz Kft., 2024

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó: Novák András igazgató

Műszaki vezető: Ortutay Judit

Tipográfia: Szász Julianna

Borítót készítette: eyelab.dk

Elektronikus formátum
Békyné Kiss Adrien

EPUB ISBN 978-963-507-600-0

MOBI ISBN 978-963-507-601-7

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

MIÉRT MARADSZ MÉGIS BENNE?

Hogyan segíthet neked az én toxikus kapcsolatom megtalálni a szabadságot?

Talán te élsz toxikus kapcsolatban, vagy egy szeretted, mindenesetre ennek nem kell így maradnia. Ebben az együttérző és gyakorlatias segédletben Stephanie Quayle megosztja a saját nyomasztó történetét, illetve dr. W. Keith Campbell pszichológus szakmai meglátásait, hogy segítséget és reményt nyújtson – és emlékeztessen arra, hogy nem vagy egyedül.

Amikor Stephanie elvesztette a barátját egy repülőgép-szerencsétlenségben, komoly gyásszal és fájdalommal kellett szembenéznie. Azonban semmi sem hasonlítható ahhoz a sokkhoz, amely akkor érte, amikor rájött, hogy nem ő volt az egyetlen nő a férfi életében. Miközben darabokra hullott a világa, Stephanie-ban tudatosult, hogy ez a folyamat valójában már a kapcsolatuk elején elkezdődött – amikor a férfi mindent megígért neki.

Húzz ide egy széket, és hallgass meg.
Kezdjük a végén, hogy eljussunk az elejére.
A pokolba is, nem hinném el, ha nem velem történne.
Néha az igazság furcsább, mint a fikció.

részlet Stephanie Quayle „Fikció” című dalából

TARTALOMJEGYZÉK

Bevezetés

I. RÉSZ: AMIKOR TOXIKUS KAPCSOLATBAN ÉLSZ

1. Tökéletes volt az életem

Hazugságok, amelyeket elhiszünk, amikor eladnak nekünk egy álmot.

2. Figyelmen kívül hagyott repedések

Figyelmeztető jelek, amelyeket inkább nem veszünk észre

3. Mi az a gázlángozás?

Így győznek meg arról, hogy átírd a történetet

4. Feltáruló titkok és felszínre kerülő hazugságok

Elkerülhetetlen kérdések

5. Az ő igazsága, az én igazságom, az igazság

Amikor kezd értelmet nyerni a káosz

II. RÉSZ: AMIKOR KILÉPSZ EGY TOXIKUS KAPCSOLATBÓL

6. Az elvesztett évek gyászolása

Hogyan birkózunk meg (vagy nem) a veszteséggel?

7. Utóhatások

Hogyan állítsuk meg a körforgást, és készüljünk fel valami jobbra?

8. Ismét elkezdeni élni

Hogyan lépjünk túl a múlton?

9. A munka elvégzése

Hogyan haladunk tovább a szabadság felé?

10. Mindenkinek van története

Hogyan lépjünk tovább másokkal?

Utószó

Köszönetnyilvánítás

Fogalomtár

Jegyzetek

A szerzőkről

David, ha ez nem történt volna meg, mi sem történtünk volna meg. Köszönöm a szeretetedet és a türelmedet.

24 órával előtte…

Mondtam neki, hívja fel a repteret, hogy előkészíthessék a gépét. – Repüljünk Vegasba. Úgy érzem, velem van a szerencse – jelentem ki töretlen lelkesedéssel. Láttam, hogy magával ragadja az újonnan felfedezett spontaneitásom. Sosem voltam az a rögtönzős típus, de ez most meggyőzte. Úgy éreztem, én vagyok a legszerencsésebb lány a világon.

Pár órával később…

Nem tudtunk elrepülni, mert vihar közelgett – dörgés, villámlás, fenyegető fekete felhők –, mintha az időjárás tudna valamit, amit én nem.

Így aztán hazamentünk, és egy csodálatos estét töltöttünk együtt. A szerelmünk elnyomta a vihart.

Másnap reggel…

Az előző napi romantikát elutasító hűvösség váltotta fel.

Átjött a barátnőm, Michelle, és megkérdezte, miért maradok itt. Elmagyaráztam neki, hogy nem mindig ilyen, mert amikor kedves, akkor csodálatos.

Erre ő azt mondta, tudja, hogy sosem fogom elhagyni.

Aznap este…

Épp vacsorát készítettem a konyhában, amikor jött egy hívás. A hívás.

Az a fajta, amit sosem akarnál.

„Baleset történt. Siess!”

Nem értem oda időben. Elment.

Michelle-nek igaza volt. Én nem hagytam el.

Ő halt meg.

Így kerültem ki a toxikus kapcsolatomból.

BEVEZETÉS

Nem léptem ki az első toxikus kapcsolatomból. Maradtam.

Azonban az az egyszerű tény, hogy a kapcsolat véget ért, nem jelentette azt, hogy jól lettem vagy meggyógyultam, vagy készen álltam volna egy új kapcsolatra. Sőt, amikor újra randevúzni kezdtem, egy újabb toxikus kapcsolatban találtam magam.

Pontosan tudom, milyen érzés a lövészárokban gubbasztani. Tudom, milyen érzés az, amikor megszégyenítenek, hibáztatnak, lekicsinyelnek, nem tisztelnek, gázlángoznak és szerelembombáznak. Olyasvalakiként, aki éveken át élt toxikus kapcsolatban, tudom, milyen magamba fojtani a hangomat, hogy az ne keltsen hullámokat. Tudom, hogyan kell összehúzni magunkat egy kapcsolatban, hogy a másiknak legyen elég helye nagynak érezni magát. Tudom, milyen megkérdőjelezni a saját valóságérzetemet, soha nem bízni igazán magamban és a megérzéseimben. Tudom, milyen elutasítani és figyelmen kívül hagyni a családom és a barátaim aggodalmait, azokéit, akik szeretnek engem – és kétségbeesetten hinni, hogy nem olyan rossz ez, mint amilyennek látszik.

És tudod, mit? Igenis rossz volt.

Ezt a könyvet nem tudtam volna megírni nemhogy tizenkét, de még két évvel ezelőtt sem. Tizennégy év telt el a toxikus párom, Paulo halála óta, és ennyi idő kellett, hogy meg tudjam osztani veled a történetemet.

Ez a könyv azonban valójában nem rólam szól, hanem rólad.

A következő oldalakon annak reményében avatlak be a történetembe, hogy talán sikerül némi betekintést nyerned a saját kapcsolatodba, vagy valakiébe, aki fontos számodra. Fejezetről fejezetre végigjárjuk azt a kapcsolatot, amelyből nem léptem ki, azt, amelyből kiléptem, és végül – ha még mindig velem tartasz – azt, amelyből soha nem fogok kilépni. (Hidd el, érdemes kitartani!)

És itt a lényeg, igaz? Csak mert benne ragadtunk valami egészségtelen dologban, nem jelenti azt, hogy nem kellene valami jobbat keresnünk. Nem jelenti azt, hogy nem érdemlünk valami jobbat. Igenis jobbat érdemlünk. Mindnyájan. Te is. Azonban ahhoz, hogy készen álljunk valami jobbra, előtte szigorúan teljesítenünk kell a gyógyítás feladatát.

Countryzenei előadóművészként én voltaképpen mesélő vagyok. Ez a dolgom. Rossz kapcsolat? A countryzene fő témája. Azonban hidd el, az én történetem olyan, amilyet soha nem akartam volna elmesélni. Ahogyan megélni sem akartam volna soha. Bár beletelt pár percbe – egész pontosan 7 358 500 percbe –, de elvégeztem a feladatot. Megtaláltam a szabadságomat. Jó életem van. Nem magam miatt mesélem el a történetemet. Úgy érzem, egyetlen oka van annak, miért érdemes elmesélnem: te vagy az.

Ha én kiszabadultam a múltamból, akkor te is képes vagy rá.

Visszakaphatod az idődet, az éveidet. Ismét elkezdheted hallatni a hangodat. Ismét megtanulhatsz hinni a megérzéseidben. Azzá az élénk, erős emberré válhatsz, akinek születtél. Őszinte és nyílt lehetsz a kapcsolataidat illetően azokkal, akiknek fontos vagy. A toxikus kapcsolatok elutasításával a jó életet választod.

Az egyes fejezetekben bemutatom a történetem egy-egy részletét ezen a szabadság felé vezető úton. Közben pedig – a történet kritikus és lényeges pontjain – megismerheted dr. W. Keith Campbellnek, a Georgiai Egyetem pszichológia tanszéke professzorának a véleményét. Dr. Campbell rávilágít azokra a sárga – és piros! – zászlókra, amelyeket én nem vettem észre. Te megtanulhatod felismerni ezeket a saját kapcsolatodban, hogy ne vesztegesd tovább az idődet. Én magam éveket veszítettem el azzal, hogy toxikus kapcsolatokban éltem, és gyászoltam azokat, neked azonban nem kell ezt tenned.

Dr. Campbell egyúttal definiálja a toxikus kapcsolatokkal kapcsolatos kifejezéseket is. Például:

TOXIKUS KAPCSOLAT: Két olyan ember kapcsolata, akik nem egészséges módon viszonyulnak egymáshoz, és több közöttük a konfliktus, mint ami jellemző, illetve szükséges. Az egyik személy kihasználja, eltorzítja vagy lekicsinyli a másik nézőpontját és tapasztalatát. Az ilyen típusú kapcsolatban egyik partner sem fejlődik, és nem is érzi igazán jól magát. Ehelyett ellenségeskedés, szorongás, bizonytalanság, áldozattá válás és visszaélés tapasztalható.

Dr. Campbell minden fejezet végén feltesz pár kérdést, amelyen elgondolkodhatsz, és amely alapján az új gondolatokat rávetítheted a saját életedre vagy a kapcsolatodra azzal, akit szeretsz.

A történetem veled való megosztása egy újabb lépés a gyógyulásom felé vezető úton, amely mindennap folytatódik. Még nem értem a végére. Remélem és imádkozom érte, hogy a Miért maradsz mégis benne? erőt adjon neked ahhoz, hogy megtedd a következő lépést a szabadság felé vezető úton.

Erősebb vagy, mint gondolnád. Erősebb vagy, mint hinnéd. Te magad vagy önmagad legerősebb támogatója.

Amíg benne voltam, nem tudtam, hogy toxikus kapcsolatban élek. Ki az, aki tudja? Utólag sokkal tisztán látni a dolgokat, és olyannak tekinteni egy kapcsolatot, amilyen az valójában volt. Csak tizennégy esztendő elteltével vagyok képes teljes mértékben megérteni a kapcsolat dinamikáját.

Te talán most vagy ott, ahol én tizennégy évvel ezelőtt: értelmetlen csapdahelyzetben, összezavarodva a kapcsolatod miatt. Lehet, hogy nem toxikus a helyzet, de semmiképpen nem egészséges. Talán csak most kezdesz felfigyelni a repedésekre és a figyelmeztető jelekre, és azon tűnődsz, hogy valójában mi ennek a kapcsolatnak az alapja – és hogy maradj-e, vagy menj.

Nem tudom megmondani, mit tegyél, hogyan reagálj. Azonban végigvezethetlek az én kapcsolatom fázisain, a szabadság, aztán pedig a gyógyulás felé vezető utamon – és talán tanulsz vagy kapsz belőle valamit, ami segít értelmezni a saját helyzetedet. Remélem, így lesz.

Miért maradunk? Okkal írom többes számban. Itt van az a bizonyos mi. Nem vagy egyedül. Nem vagyok egyedül. Itt vagyunk egymásnak.

1
TÖKÉLETES VOLT AZ ÉLETEM

Hazugságok, amelyeket elhiszünk, amikor eladnak nekünk egy álmot.

Amikor úgy indul a kapcsolatod, akár egy tündérmese, ígéretesen, szenvedélyesen, ami afelé mutat, hogy „boldogan éltek, míg meg nem haltok”, akkor nem gondolsz másra – különösen arra nem, hogy hányféle módon alakulhat rosszul. Miért is tennéd?

Nem minden így kezdődő kapcsolat végződik balul. Amíg véget nem ért, én sem tudtam, hogy az enyém ilyen lesz. Azonban akadt pár hazugság már az elején, amelyet hajlandó voltam elhinni, és boldogan bedőltem neki.

HAZUGSÁG #1:
A GYÖNYÖRŰ KEZDETEK MINDIG OLYANOK IS MARADNAK

Amikor először találkoztam Paulóval, teljesen váratlanul ért a dolog, mert nem őt kerestem.

Az óceáni szellő végiglejtett a Santa Monica-i Montana sugárúton, és eljutott egészen a Tizennegyedik utca sarkáig. Itt állt a Planet Blue, ez bohém luxusbutik, „a” hely, ahová a világ minden tájáról eljöttek, hogy bepillantást nyerjenek az ünnepelt Los Angeles-i hírességek és a hosszú hajú kaliforniai álmodozók által viselt legújabb stílusba, ami valójában olyan, mint a malibui sikkes utcai viselet és a legjobb barátnőd ruhatárának a keveréke. A próbafülkékben elhangzott vallomások és a tévészerepléseken vagy sztárgálákon viselni kívánt, utolsó pillanatban megtalált ruhadarabok révén a helybéliek egyfajta közösségi központjává lett.

Egy álmos decemberi estén, egy hosszú nap után éppen zárni készültem az üzletet. A többieket már hazaküldtem, és épp a napi zárásra készültem, amikor azt éreztem, hogy valaki figyel a padlótól a mennyezetig érő hatalmas üvegajtón keresztül. Odapillantottam, hogy ki akar az utolsó pillanatban vásárolni, és akkor találkozott a tekintetünk. Azonnal magával ragadott a férfi óceánkék szeme. A lányával állt ott, akinek ugyanolyan zöldes árnyalatú volt a szeme. Kétségbeesetten szeretett volna valami kis ajándékot venni egy születésnapi partira, ahonnan már el is késtek. Hogyan állhattam volna egy apa útjába, aki ennyire igyekezett tökéletessé tenni a kislánya estéjét?

Segítettem nekik megtalálni a lehető legjobb ajándékot, és abban a pillanatban én voltam ennek az apának a hőse, ő pedig a lányáé. A kassza mellett hevertek a következő keddi zenekari fellépésemet hirdető szórólapok, így mint bármelyik önmagát szemérmetlenül reklámozó művész, lelkesen mesélni kezdtem a férfinak az eseményről, és a kezébe nyomtam egy szórólapot. Megígérte, hogy próbál eljönni, és magával hozza egy barátját is. Paulónak hívják, mondta, a hallgatag lányt pedig, aki minden mozdulatomat figyelte, Edennek.

Igazából nem csak Paulo volt, aki azon az első napon felkeltette a figyelmemet. Eden valósággal lenyűgözött: kíváncsi szem, napbarnította bőr és napszítta haj. Megtestesített egy dalt, pedig nem is próbálta. Ő maga volt a dal.

A kapcsolatom Paulóval lassan, fokozatosan alakult, ahogyan azt az ember egy bizalmas kapcsolattól elvárná. A hollywoodi The Gig nevű helyen tartott fellépésem után Paulo megkért, hogy pár éven át tanítsam gitározni Edent, aztán ez a szerep átalakult: dadus lettem, barát és bizalmas. Végül már úgy mutatott be a barátainak, mint a „húgocskáját”.

Ahogy telt-múlt az idő, Paulo kishúgából olyasvalakivé lettem, aki iránt egyre gyakrabban mutatta ki nyilvánosan az érzelmeit. A baráti szavak után már azt akarta, csak az övé legyek. Én pedig bedőltem neki – úgy akadtam horogra, mint pisztráng a Yellowstone-ban.[1] Teljesen betöltötte az életemet, és ekkor már én is az élete része voltam.

Megváltoztak a köztünk lévő érzések. Abban a pillanatban végem volt, ahogy kérges tenyerébe fogta az arcomat. Izmos teste összeolvadt az én törékeny testemmel, és úgy éreztem, soha nem fogjuk egymást elengedni. Addig fogalmam sem volt róla, hogy ilyen szerelem is létezik. Szenvedélyes volt a kapcsolatunk, kalandos, igazi felnőttszerelem.

Minden nap egy-egy új élményt adott, és a számat sosem hagyta el a nem szó. Ha egy szerelmes lányról elmondható, hogy a „felhők fölött lebeg”, hát rólam biztosan. Nem akadt semmi, amit ne tettem volna meg érte. Az életintenzitása semmihez sem volt fogható, amit addig tapasztaltam. A tekintete mámorító volt. Ha ő vihar volt, én az esőben táncoltam. Ha hurrikán volt, a középpontjában álltam. Fiatal voltam, szerelmes, és nagyon biztos mindenben. Mi rossz történhetne?

Álcázott méreg: Túl szép, hogy igaz legyen

A kapcsolatok kezdetben lehetnek csodálatosak és izgalmasak, de aztán idővel negatívvá válhatnak. A toxikus, irányító és becstelen emberek nem számítanak vonzó partnernek, így nem csoda, hogy az érintettek gyakran rejtegetik ezeket a toxikus tulajdonságaikat, és amikor először találkozik velük az ember, ehelyett pozitív színben tüntetik fel magukat.

A vonzalom kezdeti szakaszában úgy tűnhet, a partnered elbűvölő, magas státuszú és vonzó. Úgy tűnik, erősen érdeklődik irántad, ami mámorító lehet. Aztán amikor ez az érdeklődés rendkívüli méreteket ölt, azt nevezzük „szerelembombázásnak”.

Szerelembombázás: Nagy fokú pozitív figyelem és dicséret a lehetséges partner iránt, akit lenyűgöz a ragaszkodás, és a szerelembombázó bűvkörébe kerül. Az elköteleződés létrejöttét követően alábbhagy a szerelembombázás, és az irányításra irányuló erőfeszítések lépnek a helyébe.

Ahogy a kapcsolatok az érzelmi intimitás és elköteleződés, vagyis a szórakozás és izgalom felől valami komolyabb felé haladnak, a természetünknél fogva vágyjuk és elvárjuk a bizalmat, a hűséget és a szeretetet. Toxikus partner esetében azonban a mély érzelmi elköteleződés helyett tisztességtelenséget, szerepjátszást, hűtlenséget és fizikai, illetve érzelmi bántalmazást kapunk. A toxikus partnerrel való kapcsolat végül összeomlik a saját súlya alatt, az ember csak bámul maga elé, és azon tűnődik, hogy miért is vonzódott annyira az illetőhöz.

Az a helyzet, hogy gyakran olyanok iránt érzünk vonzódunk, akik magabiztosak, karizmatikusak, elbűvölők, és akik hízelegnek nekünk. Ez teljesen normális. Egyeseknél ezek a jellemvonások hitelesek, de olyanok is akadnak, akik csak kihasználnak minket. Az első találkozás alkalmával lehetetlen megállapítani, hogy a kapcsolat milyen irányba fog haladni. Azt javaslom, hogy mindig derítsd fel a potenciális partner kapcsolati múltját. A toxikus személyek romhalmazok egész sorát hagyják maguk után, mint egy városon végigvonult tornádó. Ha azon kapod magad, hogy ilyen emberrel készülsz kapcsolatot kezdeni, inkább fontold meg, hogy másvalakit keresel. Az emberek többsége következetes, így nagy valószínűséggel ugyanazt a negativitást fogod tapasztalni, mint az előző partnere.

Dr. W. Keith Campbell

Megjegyzés:
a következőkben minden szürke rész
dr. Campbell hozzászólása

JEGYZETEK

[1] Stephanie Quayle, „Charmed,” On the Edge, Big Sky Music Group, 2022.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 Budapest, Múzeum krt. 23.

konyvesbolt@edesviz.hu
00-36-30-919-5314

ÉDESVÍZ + magazin
ÉRDEKES INFORMÁCIÓK SZERZŐKRŐL ÉS KÖNYVEKRŐL
CIKKEK AZ ÖNFEJLESZTÉS - ÉLETMÓD - SPIRITUALITÁS -
PSZICHOLÓGIA - EZOTÉRIA - COACHING - YOUNG ADOULT TÉMAKÖREIBEN
BLOGGEREK KÖNYVAJÁNLÓI

Keresd a www.edesvizkiado.hu címen!